Ο **Θεόδωρος Ρουσόπουλος** (Κυπαρισσία, 13 Σεπτεμβρίου 1963) είναι Έλληνας δημοσιογράφος, πολιτικός, καθηγητής πανεπιστημίου και βουλευτής της Νέας Δημοκρατίας. Από τις 24 Ιανουαρίου 2024 κατέχει την θέση του προέδρου της Κοινοβουλευτικής Συνέλευσης του Συμβουλίου της Ευρώπης.

Σπουδές
-------

Σπούδασε στο Εργαστήρι Επαγγελματικής Δημοσιογραφίας. Συμπλήρωσε της σπουδές του με την παρακολούθηση σεμιναρίων δημοσιογραφίας στην Oxford Academy. Είναι πτυχιούχος του Τμήματος Σπουδών στον Ελληνικό Πολιτισμό, της Σχολής Ανθρωπιστικών Σπουδών του Ελληνικού Ανοιχτού Πανεπιστημίου. Το 2014 του απονεμήθηκε ο τίτλος του διδάκτορα Ιστορίας από το Τμήμα Ανθρωπιστικών και Κοινωνικών Σπουδών του Πανεπιστημίου του Εδιμβούργου.

Η σταδιοδρομία του ως δημοσιογράφος
-----------------------------------

Ξεκίνησε την σταδιοδρομία του στην εφημερίδα *Ελευθεροτυπία* (1981-1995), ενώ επίσης αρθρογραφούσε για πολλά χρόνια στο μηνιαίο περιοδικό *Elle*. Από το 1989 έως το 1999, παρουσίαζε στον τηλεοπτικό σταθμό Mega την ενημερωτική εκπομπή *7 + 7*. Έχει συνεργαστεί επίσης με τον ραδιοσταθμό Αθήνα 9.84 (1987-1989) και τον τηλεοπτικό σταθμό Star Channel, στην εκπομπή *Επι-θέσεις* (1999). Έχει βραβευθεί από το Ίδρυμα Μπότση καθώς και από την Τουρκική Ένωση Δημοσιογράφων Ραδιοτηλεόρασης, με το Βραβείο Καλύτερης Ευρωπαϊκής Τηλεοπτικής Εκπομπής.

Η σταδιοδρομία του στην πολιτική
--------------------------------

Η πολιτική του διαδρομή ξεκίνησε από τη θέση του εκπροσώπου Τύπου της Νέας Δημοκρατίας το 2000. Μετά τις εκλογές του 2004, ο πρωθυπουργός Κώστας Καραμανλής τον όρισε υπουργό Επικρατείας και κυβερνητικό εκπρόσωπο. Στην κυβέρνηση που σχηματίστηκε μετά τις εκλογές του 2007, ανέλαβε και πάλι την θέση του υπουργού Επικρατείας και εκπροσώπου Τύπου της κυβέρνησης. Στις 24 Οκτωβρίου του 2008, παραιτήθηκε από την θέση του υπουργού Επικρατείας, προκειμένου να υπερασπιστεί τον εαυτό του στο ζήτημα της υπόθεσης της Μονής Βατοπεδίου, ενώ για τους ίδιους λόγους αποφάσισε να μην είναι εκ νέου υποψήφιος στις εκλογές του 2009. Στις 17 Νοεμβρίου 2010 η ολομέλεια της Βουλής απέρριψε την πρόταση παραπομπής του Ρουσόπουλου στο Δικαστικό Συμβούλιο, ενώ η υπόθεση έκλεισε οριστικά με αθωωτική απόφαση τον Μάρτιο του 2017. 

Στις 20 Ιουνίου 2011, εκδόθηκε η απόφαση αγωγή του Ρουσόπουλου εναντίον του τηλεοπτικού σταθμού Alpha TV και των δημοσιογράφων Γ. Αυτιά, Γ. Βλάχου και Γ. Ντάσκα για συκοφαντική δυσφήμιση, σχετικά με την υπόθεση της Μονής Βατοπεδίου. Το δικαστήριο δικαίωσε τον πρώην υπουργό και επιδίκασε αποζημίωση 15.000 ευρώ συν δικαστικά έξοδα στον Ρουσόπουλο.

Το 2019 εξελέγη βουλευτής του Ελληνικού Κοινοβουλίου, στον Βόρειο Τομέα της Αθήνας (Β1 εκλογική Περιφέρεια) με τη Νέα Δημοκρατία. 

Με την ιδιότητά του αυτή συμμετέχει ως τακτικό μέλος στην Κοινοβουλευτική Συνέλευση του Συμβουλίου της Ευρώπης, όπου στις 22 Ιανουαρίου 2024 εξελέγη πρόεδρος της. Πρόκειται για τον πρώτο Έλληνα βουλευτή που αναλαμβάνει αυτό το αξίωμα με την στήριξη και των πέντε μεγάλων κομμάτων της Κοινοβουλευτικής Συνέλευσης, ενώ απέναντί του δεν υπήρξε καμία υποψηφιότητα κάτι που δεν είχε συμβεί για χρόνια.

Ακαδημαϊκή σταδιοδρομία
-----------------------

Από το 2015 είναι επισκέπτης καθηγητής της Σχολής Ανθρωπιστικών και Κοινωνικών Επιστημών του Τμήματος Κοινωνικών Επιστημών και Επιστημών Συμπεριφοράς του Ευρωπαϊκού Πανεπιστημίου Κύπρου. Έχει επίσης διδάξει ως βοηθός στο μεταπτυχιακό πρόγραμμα εξ αποστάσεως του Πανεπιστημίου Πέπερνταϊν (Pepperdine University) της Καλιφόρνιας.

Οικογένεια
----------

Είναι νυμφευμένος με την δημοσιογράφο Μάρα Ζαχαρέα, με την οποία έχει αποκτήσει έναν γιο και μια κόρη.

Παραπομπές
----------

1. ↑  «Ο Θ. Ρουσόπουλος, πρόεδρος της Κοινοβουλευτικής Συνέλευσης του Συμβουλίου της Ευρώπης». *news247.gr*. 22 Ιανουαρίου 2024.
2. ↑  Roussopoulos, Theodoros (2014). *Identity disputes and politics at the end of the 17th century: the Archbishop Meletios Typaldos and his conflicting relations with the Greek Confraternity of Venice* (Ph.D. Thesis). Edinburgh, UK: The University of Edinburgh. Ανακτήθηκε στις 11 Φεβρουαρίου 2023.
3. ↑  «Η επιστολή και η απάντηση του πρωθυπουργού». *Η Καθημερινή* (Αθήνα).. Ανακτήθηκε στις 2018-12-29.
4. ↑  «Ρουσόπουλος: Δεν θα είμαι υποψήφιος στις εκλογές». *Τα Νέα* (Αθήνα).. Ανακτήθηκε στις 2018-12-29.
5. ↑  «Θ. Ρουσόπουλος: Με δικαίωσε η Βουλή». *Η Ναυτεμπορική (naftemporiki.gr)*. 17 Νοεμβρίου 2010. Αρχειοθετήθηκε από το πρωτότυπο στις 11 Μαΐου 2011. Ανακτήθηκε στις 29 Δεκεμβρίου 2018.
6. ↑  Κόλλια, Ελευθερία (2017-03-21). «Αθώοι όλοι οι κατηγορούμενοι στην υπόθεση της Μονής Βατοπαιδίου». *Το Βήμα* (Αθήνα).. Ανακτήθηκε στις 2023-02-11.
7. ↑  «Ρουσόπουλος για Βατοπέδι: "Συκοφαντίες και άθλιες μεθοδεύσεις κατέπεσαν"». *Η Καθημερινή* (Αθήνα). 2017-03-21.. Ανακτήθηκε στις 2023-02-11.
8. ↑  «Καταδικάστηκαν Γ. Αυτιάς, Γ. Βλάχος και Γ. Ντάσκας για συκοφαντική δυσφήμηση του Θ. Ρουσόπουλου: Για την υπόθεση Βατοπεδίου». *lifo.gr*. 20 Ιουνίου 2011. Ανακτήθηκε στις 11 Φεβρουαρίου 2023.
9. ↑  «European University Cyprus: Department of Social and Behavioral Sciences». *www.euc.ac.cy*. Αρχειοθετήθηκε από το πρωτότυπο στις 6 Απριλίου 2016. Ανακτήθηκε στις 29 Δεκεμβρίου 2018.